Nos Hugo de Cules, clericus, licenciatus in legibus, custos sigilli communis regis in Matisconensi ballivia constituti, notum facimus universis presentes litteras inspecturis quod in presentia Stephani Guiardini de Edua, clerici regis authoritate, notarii publici et testium infra scriptorum propter hoc specialiter constitutus dominus Matheus dictus Boere de Edua, presbiter chori ecclesie Eduensis, ex certa scientia recognoscit et confitetur sponte coram dicto notario se donavisse et nomine donationis perpetue et irrevocabilis concessisse in perpetuum Deo et dicte Eduensi ecclesie, pro se et suis successoribus, triginta solidos bonorum parvorum Turonensium pro tempore communiter currentium annui et perpetui redditus, pro pitancia perpetuo facienda collegio dicte Eduensis ecclesie in die festi sancti Sebastiani martiris, videlicet pro prosa ipsa die in magna missa in dicta ecclesia decantanda et pro rastello more solito faciendo in honore dicti sancti: quapropter ipse dictos triginta solidos reddituales assignat et assedat dicte Eduensi ecclesie in perpetuum supra quoddam pratum suum situm in praeria de Arroto, quod fuit quondam Durandi Boere quondam patris sui, et quod pratum de la Noe vulgariter appellatur, volens et concedens expresse dictus presbiter coram dicto notario quod si ipse vel sui in solutione dictorum triginta solidorum redditualium in die dicti festi facienda anno quolibet dictis decano et capitulo vel mandato suo deficiant, quod absit, ipsi per se vel mandatum suum, authoritate sua propria, ad dictum pratum et fructus ejus recurrant et eos capiant, teneant et explectent quousque sibi de defectu et damnis inde habitis fuerit integre satisfactum, et propter hoc tenetur et promittit dictus presbiter per juramentum suum, etc. Datum die martis ante festum beati Vincentii, anno Domini millesimo trecentesimo quadragesimo nono, presentibus dominis Johanne de Visarney, capellano perpetuo Beate Marie in dicta ecclesia Eduensi, et Reginaldo de Crisseyo, curato de Comella, presbiteris, testibus ad premissa vocatis specialiter et rogatis.